CELEX: 32018D1904
Language: sk
Date: 2018-12-04 00:00:00
Title: Vykonávacie rozhodnutie Rady (EÚ) 2018/1904 zo 4. decembra 2018, ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty

6.12.2018   
               
               
                  SK
               
               
                  Úradný vestník Európskej únie
               
               
                  L 310/25
               
            
         VYKONÁVACIE ROZHODNUTIE RADY (EÚ) 2018/1904
         zo 4. decembra 2018,
         ktorým sa Holandsku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
         so zreteľom na návrh Európskej komisie,
         keďže:
         
                     (1)
                  
                  
                     Podľa článku 285 ods. 1 smernice 2006/112/ES môžu členské štáty, ktoré nevyužili možnosť stanovenú v článku 14 smernice Rady 67/228/EHS (2), oslobodiť od dane z pridanej hodnoty (DPH) zdaniteľné osoby, ktorých ročný obrat nie je vyšší ako 5 000 EUR alebo jej ekvivalent v národnej mene.
                  
               
                     (2)
                  
                  
                     Holandsko listom, ktorý Komisia zaevidovala 19. júla 2018, požiadalo o povolenie zaviesť osobitné opatrenie odchyľujúce sa od článku 285 smernice 2006/112/ES s cieľom uplatniť strop na oslobodenie od dane vo výške 25 000 EUR. Na základe uvedeného osobitného opatrenia by zdaniteľné osoby, ktorých ročný obrat nie je vyšší ako 25 000 EUR, boli oslobodené od určitých alebo všetkých povinností súvisiacich s DPH uvedených v kapitolách 2 až 6 hlavy XI smernice 2006/112/ES.
                  
               
                     (3)
                  
                  
                     Vyšší strop pre osobitnú úpravu pre malé podniky stanovenú v článkoch 281 až 294 smernice 2006/112/ES je zjednodušujúcim opatrením, pretože sa ním môžu výrazne obmedziť povinnosti malých podnikov súvisiace s DPH. Uvedená osobitná úprava je pre zdaniteľné osoby voliteľná.
                  
               
                     (4)
                  
                  
                     Komisia v súlade s článkom 395 ods. 2 druhým pododsekom smernice 2006/112/ES postúpila žiadosť Holandska ostatným členským štátom listami z 9. augusta 2018, okrem Španielska a Cypru, ktorým túto žiadosť postúpila listami z 10. augusta 2018. Komisia listom z 13. augusta 2018 oznámila Holandsku, že má všetky informácie potrebné na posúdenie žiadosti.
                  
               
                     (5)
                  
                  
                     Požadovaná výnimka je v súlade s politickými cieľmi oznámenia Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov z 25. júna 2008 – „Najskôr myslieť v malom“ – iniciatíva „Small Business Act“ pre Európu.
                  
               
                     (6)
                  
                  
                     Keďže Holandsko očakáva, že zvýšenie stropu bude mať za následok obmedzenie povinností súvisiacich s DPH, a teda zníženie administratívneho zaťaženia a nákladov na dodržiavanie predpisov pre malé podniky, malo by sa mu povoliť, aby počas obmedzeného obdobia do 31. decembra 2022 uplatňovalo dané osobitné opatrenie. Osobitná úprava pre malé podniky je nepovinná, takže zdaniteľné osoby by sa stále mohli rozhodnúť pre všeobecnú úpravu DPH.
                  
               
                     (7)
                  
                  
                     Keďže články 281 až 294 smernice 2006/112/ES, ktorými sa riadi osobitná úprava pre malé podniky, sú predmetom preskúmania, je možné, že bude prijatá smernica, ktorou sa tieto články menia a stanoví sa v nej dátum, od ktorého majú členské štáty uplatňovať vnútroštátne ustanovenia, pred uplynutím doby platnosti výnimky, teda pred 31. decembrom 2022. V uvedenom prípade by sa toto rozhodnutie malo prestať uplatňovať.
                  
               
                     (8)
                  
                  
                     Na základe informácií od Holandska bude mať zvýšenie stropu len zanedbateľný vplyv na celkovú sumu daňových príjmov Holandska vybraných na stupni konečnej spotreby.
                  
               
                     (9)
                  
                  
                     Výnimka nemá žiadny vplyv na vlastné zdroje Únie pochádzajúce z DPH, pretože Holandsko vypočíta kompenzáciu v súlade s článkom 6 nariadenia Rady (EHS, Euratom) č. 1553/89 (3),
                  
               PRIJALA TOTO ROZHODNUTIE:
         
            Článok 1
            Odchylne od článku 285 smernice 2006/112/ES sa Holandsku povoľuje oslobodiť od DPH zdaniteľné osoby, ktorých ročný obrat nie je vyšší ako 25 000 EUR.
         
         
            Článok 2
            Toto rozhodnutie sa uplatňuje od 1. januára 2020 do skoršieho z týchto dvoch dátumov:
            
                        a)
                     
                     
                        31. decembra 2022;
                     
                  
                        b)
                     
                     
                        dňa, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica o zmene článkov 281 až 294 smernice 2006/112/ES, ktorými sa riadi osobitná úprava pre malé podniky.
                     
                  
         
            Článok 3
            Toto rozhodnutie nadobúda účinnosť dňom jeho oznámenia.
         
         
            Článok 4
            Toto rozhodnutie je určené Holandsku.
         
         
            V Bruseli 4. decembra 2018
            
               
                  Za Radu
               
               
                  predseda
               
               H. LÖGER
            
         
         
            (1)  Ú. v. EÚ L 347, 11.12.2006, s. 1.
         
            (2)  Druhá smernica Rady 67/228/EHS z 11. apríla 1967 o harmonizácii právnych predpisov členských štátov týkajúcich sa dane z obratu – štruktúra a spôsoby uplatnenia spoločného systému dane z pridanej hodnoty (Ú. v. ES 71, 14.4.1967, s. 1303/67).
         
            (3)  Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).